Утверждаю:

Директор МКОУ «Ярагказмалярская СОШ

им. М.Ярагского»

Аюбова Ф.М.

**Лезги чIалай 6-классда**

**тухузвай ачух тарсунин**

**план-конспект**

«Прилагательнийрикай умуми малуматар. Прилагательнийрин жуьреяр»

Муаллим:

Эфендиева

Эльза Гьадисовна

2025-йис

Тарсунин кьил: §§30, 31. Прилагательнийрикай умуми малуматар.

Прилагательнийрин жуьреяр.

**Тарсунин мурад:** прилагательнийрин мана-метлеб ачухарун, алава чирвилер гун, аялрин ч1ал гегьеншарун, хайи ч1ал к1анарунин гьиссер кутун.

**Тарсунин тадаракар**: компьютер, проектор, таблица, 6-классдин лезги чIалан учебник.

**Маса предметрихъ галаз алакъа**: урус чIал, тарих, музыка, литература.

**ТАРС КЬИЛЕ ФИН.**

**Тарс тешкилун.**

**I. КIвалин кIвалах ахтармишун.**

**II. Алатай тарсар тикрарун.**

*Муаллимди слайдар сад-садан гуьгъуьнал алаз ракъурда, аялри слайдра ганвай суалриз мисалралди таъминарнавай жавабар гуда.*

**Слайдар 1-3.**

- ЧIалан паяр шумуд ава?

- Абур шумуд патал пай жезва ва гьибур я?

- Мана квай, яни маналу, чIалан паяр шумуд ава ва гьибур я?

- Вучиз абуруз маналу чIалан паяр лугьузва?

- Куьмекчи чIалан паяр шумуд ава ва гьибур я?

- Междометие чIалан гьихьтин пай я?

- Существительнияр квез лугьуда?

- Глаголар квез лугьуда?

**2. Гафарал кIвалах. (**доскадал хуралай тамамарда).

Гуьрчег, гъалибвал, вад, сувар, кьвед, башламишун, гуьзел, кьакьан, са-сад, эгечIун, аскIан, иер (и гафар, агъадихъ къалурнавайвал, чIалан паяриз чара ийиз, таблицада кхьида).

Существительнияр: …

Глаголар: …

Числительнияр:…

- Аялар, гуьрчег, гуьзел, иер гафарин манайриз фикир це. Ихьтин гафариз вучар лугьуда? *(синонимар)*

- Синонимар тир гафар мад аватIа, ша чна жагъурин. ***(иер – гуьрчег, гуьзел).***

- Акси манаяр квай гафариз вуч лугьуда? *(антонимар)*

- И гафарик антонимар кватIа, жагъура. ***(кьакьан – аскIан).***

**III. ЦIийи тема ачухарун.**

**Чпи зат1арин лишанар къалурдай *гьи? гьихьтин?* суалриз жавабар гудай гафариз прилагательнияр лугьуда.**

Слайдар 4-6.

Прилагательнияр гьамиша существительнийрихъ галаз ишлемишда, вучиз лагьайт1а абуру зат1арин лишанар къалурда. Существительнидихъ галаз санал ишлемишдайла, абур кьадарриз ва падежриз дегиш жедач.

Месела:ч1ехи буба - ч1ехи бубади, ч1ехи бубадин, ч1ехи бубадиз **ва ик1 мад.**

Прилагательнияр кьилди, яни существительнияр галачиз ишлемишдайла, абуру чпи существительнийрин чка кьада. И дуьшуьшда прилагательнияр махсус к1алубда гьатда: теквилин кьадарда абурухъ **-ди,** гзафвилин кьадарда **-бур** эхирар акал жеда.

Месела: михьи - михьи-ди, михьи-бур; къацу - къацу-ди, къацу -  
бур; яргъи - яргъи-ди, яргъи-бур.

Дережалу, яни еридин прилагательнийрихъ *лап, гзаф, пара, акьалт1ай, виридалайни ва мсб*. хьтин гафар акализ жеда. Лезги ч1ала авайбур асул гьисабдай еридин прилагательнияр я.

Дережасуз прилагательнияр чи ч1ала лап т1имил ава. Абурухъ *лап, гзаф, пара, акьалт1ай, виридалайни ва мсб.* хьтин гафар акализ жедач. Абурун везифаяр талукьвилин надежда авай существительнийри кьиле тухузва:

Месела: ичин тар, эрч1и гъил, сун шал, хуьруьн ким, тамун чка.

Вири прилагательнияр кьадарризни падежриз сад хьиз, сад хьтин эхирар акал хьана дегиш жеда.

Лезги ч1алан прилагательнияр саки вири туьк1уьр хьанвайбур я. Абурукай лап ч1ехи пай суффиксри арадиз гьанвайбуря.

Месела: **яр+у, абур+лу,** акьул+лу, бахт+лу.

Прилагательнияр гзафвилин кьадардиз дегиш жедайла, /р/- дилай вилик ва адалай кьулухъ /у/ хвена кхьида: ас. п. **иербур,** ак. п. **иербуру**, т. п. **иербурун**, с. III п. **иербурув** ва мсб.

IV. Карточкайрай кIвалах тухун.

**а)** **Аялриз карточкаяр пайда, абуру чкайрал к**I**валахда.**

**Слайд 7.** *(тапшуругъ ахтармишда).*

**б) Тапшуругъар тамамарун.**

133. Агъадихъ галай ибараяр кьве чкадал пайна, кхьихь: сифте ери­дин прилагательнияр, ахпа дережасузбур.

Кьакьан к1валер, ц1ийи ктаб, хъуьт1уьн аяз, чими йиф, лезги ч1алан муаллим, иски партал, жумун мураба, къацу ч1ур, пипин тар, зулун гьава, араб ч1ал, ракьун кьуьк, пехъи киц1, чепедин нини, эхиримжи ихтилат, читинин перем, юргъа балк1ан, гимишдин манат.

134.Агъадихъ галай дережасуз прилагательнияр, абуру къалурзавай лишанрин талукьвилериз килигна, ихьтин к1ват1алриз чара авуна, кхьихь:

1) вахтуниз, 2) материалдиз, 3) чкадиз, 4) кардиз талукьбур.

Хъархъун, шазан, к1валин, къизилдин, к1валахдин, къенин, шуьшедин, виликан, зулун, жумун, рагъдандин, вахтунин, гьарайдин, цин.

**V.** **Четин гафар:**

Ахмакь-акьул авачир;

Чепедин-хъипи накьвадин;

Читинин-кьелеч1 парчадин;

Юргъа-вик1егь;

Рагъдандин-нянин, мич1и жедалди;

Шуьшедин-гуьзгуьдин.

**V**I**.** **Тарс** **мягькемарун. *Слайд 8-10.***

1) **Къугъун *«Низ гзаф чида?». (Слайдар)***

2) Аялрин гуьзчивал ахтармишун (шикилар къалурда, прилагательнияр жагъурда, тайинарда).

3) Къе квез тарсуна цIийи вуч чир хьана? Квез лугьуда прилагательнияр? Чи ч1ала прилагательнияр гьикI пайда жезва?

***Мисалар гъида*.*****Слайд 11.***

**V**II**. КIвалин кIвалах.** ***Слайд 12.***

§§ 30-31; 135-тапшуругъ, 82-чин.

**IX. Къиметар эцигун,** **тарсунин нетижаяр кьун.**

Тарсуна хъсан иштирак авур, хъсан жавабар гайи аялриз къиметар эцигда. Гьазур тахьанвай аялрин т1варарни кьада.